Figeľ, Ján, 1. podpredseda vlády a minister dopravy, výstavby a regionálneho rozvoja SR (2011-07-07):
Ďakujem pekne. Dovoľte mi, vážená pani poslankyňa, v mene pani premiérky odpovedať. V sociálnej oblasti sa vláda Slovenskej republiky vo svojom vyhlásení sústreďuje na podporu rastu životnej úrovne obyvateľstva. Podpora rodiny patrí medzi priority vládneho programu. Za nevyhnutné považujeme okrem iného utvárať podmienky na plnenie všetkých funkcií rodiny. Osobitne v takých vývojových etapách rodiny, kedy prichádza k poklesu príjmu rodín z objektívnych dôvodov zabezpečovania starostlivosti o maloleté deti. Vláda vo svojom programe sa zaviazala odstrániť legislatívne prekážky vykonávania zárobkovej činnosti počas poberania rodičovského príspevku a zároveň odstrániť diskrimináciu vo výške rodičovského príspevku. Tento programový záväzok bol splnený ako jeden z prvých. Od 1. januára 2011 tohto roku môže rodič popri poberaní rodičovského príspevku vykonávať zárobkovú činnosť a zaviedla sa pritom jednotná výška rodičovského príspevku v sume 190 eur desať centov mesačne. Navyše pri starostlivosti o dve a viac súčasne narodených detí sa suma rodičovského príspevku za druhé a každé ďalšie súčasne narodené dieťa zvyšuje o 25 % sumy rodičovského príspevku, pričom v predchádzajúcej právnej úprave sa na počet narodených detí a potrebu zvýšenej starostlivosti o takéto deti neprihliadalo. Na zlepšenie finančnej situácie rodín s deťmi v útlom veku sa s účinnosťou od nového roku zvýšila aj suma materského o 5 % a predĺžilo sa obdobie poskytovania materského o šesť týždňov. Vláda sa zároveň zaviazala zvyšovať a predlžovať materskú až na úroveň 100 % čistého príjmu po dobu jedného roku. V súlade s ďalším záväzkom vlády Slovenskej republiky podporovať rozvoj služieb pre rodičov s deťmi do troch rokov veku dieťaťa, resp. do šesť rokov veku dieťaťa s dlhodobo nepriaznivým zdravotným stavom sa od nového roku tiež zvýšila suma príspevku na starostlivosť o dieťa z maximálnej sumy príspevku 164 eur na 230 eur. Na druhej strane však vláda Slovenskej republiky považuje za potrebné podmieniť poberanie rodinných dávok riadnou starostlivosťou o deti a v tejto súvislosti s cieľom adresného a účelného poskytovania štátnych sociálnych dávok sa vláda zaviazala prehodnotiť inštitút osobitného príjemcu sociálnych dávok. Z tohto dôvodu sa od 1. júla tohto roku spektrum dávok, ktoré je možné poskytovať prostredníctvom osobitného príjemcu, rozšírilo aj o rodičovský príspevok. Podmienka riadnej starostlivosti o deti je premietnutá v ďalšom opatrení, a to konkrétne v znížení rodičovského príspevku o 50 % v prípade, ak školopovinné dieťa poberateľa rodičovského príspevku si neplní povinnú školskú dochádzku. Zároveň boli utvorené právne podmienky pre zapojenie výplaty štátnych sociálnych dávok ako prídavok na dieťa, rodičovský príspevok, príspevok pri narodení dieťaťa a príplatok k príspevku pri narodení dieťaťa do projektu tzv. IPI elektronických kariet pre poberateľov dávok v hmotnej núdzi. Vláda majúc na zreteli aj sociálno-ekonomické problémy rodín so závislým členom, ktorý je zdravotne postihnutý, a v súlade so svojím záväzkom zvýšiť mieru integrácie a inklúzie ľudí so zdravotným postihnutím, tiež prehodnotila návrh zákona, ktorým sa mení a dopĺňa zákon č. 447/2008 o peňažných príspevkoch na kompenzáciu ťažkého zdravotného postihnutia. Touto novelou boli od 1. júla tohto roku vytvorené priaznivejšie podmienky poskytovania peňažného príspevku na osobnú asistenciu a peňažného príspevku na opatrovanie. Pri peňažnom príspevku na osobnú asistenciu sa zvýšila hranica ochrany príjmu z pôvodného trojnásobku sumy životného minima pre plnoletú fyzickú osobu na štvornásobok tejto sumy, a to predstavuje 759 eur mesačne. Odstránili sa aj limitujúce podmienky, ako je odkázanosť na osobnú asistenciu, najmenej v rozsahu 3 650 hodín ročne, zamestnanie alebo navštevovanie školského zariadenia na účely výkonu osobnej asistencie zo strany rodinných príslušníkov... (Prerušenie vystúpenia predsedajúcim.)